O **Museo da *Monnaie de Paris*** (en francés: *Musée de la Monnaie de Paris*) tamén coñecido como **Museo do 11 Conti** (*Musée du 11 Conti*), por ser esa a súa dirección, é un museo numismático parisiense de titularidade pública pertencente á *Monnaie de Paris* ou fábrica nacional de moeda de Francia e instalado nun dos seus edificios, coñecido como *Hôtel des Monnaies*.

Nel consérvanse e expóñense moedas e medallas, materiais utilizados na súa cuñaxe e espazos pedagóxicos acerca da historia as técnicas de fabricación de moeda en Francia desde as súas orixes.

Pola súa vinculación coa *Monnaie de Paris*, o museo forma parte, entre outras federacións e entidades internacionais, da Federación Internacional da Medalla de Arte (FIDEM).

Historia
--------

### Primeiro museo: 1833

O edificio do **Museo da *Monnaie de Paris*** durante a canalización do Sena en 1851 (gravado)
Creado por iniciativa de Jean-Baptiste Henry Collin de Sussy, o museo foi inaugurado por Lois Filipe I o día 8 de novembro de 1833.

### Segundo museo: 1991

En 1991 presentouse un novo proxecto moseográfico, concibido por Katherine Gruel para a parte de moedas antigas, Jean Belaubre para as medievais e Bruno Collin para as correspondentes ás épocas moderna e contemporánea. Ao labor destes tres especialistas numismáticos débense diversos volumes do catálogo das coleccións do museo.

Este período da historia do museo concluíu o 31 de xullo de 2010, cando pechou as súas portas, inicialmente por un período de dous anos, para desenvolver obras de mantemento reorganización.

### Terceiro museo: o Museo do 11 Conti (2017)

O período de pechamento previsto para dous anos estendeuse finalmente a sete, durante os que se executou o proxecto denominado *MétaLmorphose*, que supuxo unha notable transformación e ampliación das instalacións. Esta terceira etapa inaugurouse en setembro de 2017.

Con case 1.800 obxectos expostos nos seus 1.200 metros cadrados de extensión, o novo museo exhibe algunhas das pezas mestras da colección da *Monnaie de Paris*, como unha creseida de ouro da Antiga Grecia, unha coroa de ouro (moeda capetina) a nome de Filipe VI de Francia (1328-1350), unha moeda de 10 luíses de ouro, un padrón monetario en platino, un oban xaponés de ouro, unha colección de pesos Akan, o tesouro vietnamita de Huế, etc.

Coleccións
----------

### Os fondos

A colección numismática do museo conta cun fondo de arredor de 200.000 obxectos, entre eles unhas 70.000 medallas, 40.000 moedas, 18.000 billetes e 5.000 utensilios e ferramentas relacionados coa fabricación de moeda. O resto dos fondos compóñeno aparellos científicos e metrolóxicos, pezas artísticas, cadros, planos, etc.

Na procura dunha adecuada conservación, transferiuse ao Servizo de Arquivos Económicos e Financeiros, do Ministerio de Finanzas, a maior parte dos arquivos históricos, compostos por máis de 13.000 volumes impresos, 98.400 publicacións, 1.454 volumes manuscritos e máis de 18.000 atados e cartafoles.

### A exposición

As salas do museo sitúanse na planta baixa e no primeiro andar do *Hôtel des Monnaies* e están dispostas para a súa visita cun criterio temático. 

Antigo balancín de 1775 para a cuñaxe de moeda, da colección histórica do **Museo da *Monnaie de Paris***
Na primeira sala do percorrido preséntanse as materias primas utilizadas desde a antigüidade nos ámbitos monetario, medallístico e metrolóxico, ben a través de obxectos históricos ou ben como minerais: platino, ouro, prata, ferro, cinc, estaño, níquel, latón, etc. Os minerais expostos proceden do laboratorio de ensaios que se instalou desde a inauguración do *Hôtel des Monnaies* en 1775. Exponse tamén unha táboa periódica dos elementos, para salientar o papel significativo da física e da química na fabricación da moeda metálica. Neste espazo foi onde se expuxeron xuntos por primeira vez o "metro padrón" e o "quilogramo padrón", que residen habitualmente na Oficina Internacional de Pesos e Medidas, tamén en París.

Na segunda sala (que ata o século XIX albergaba a sala de laminación da casa de moeda) preséntase o proceso de fabricación de moedas, medallas, pezas artísticas e xoias. Aí explícase o gravado en todos os seus aspectos, tanto antigos como modernos: a talla directa, a modelaxe, a redución, a electroerosión, o deseño asistido por computador e o gravado por láser. A seguir, a exposición céntrase no proceso de cuñaxe, desde que se levaba a cabo a martelo ata a época das prensas mecánicas, pasando polo emblemático período do balancín, do que se exhiben varios aparellos dos séculos XVIII e XIX. Tamén son relevantes nesta segunda sala outras pezas como os cuños monetarios para cuñaxe a martelo ou un conxunto de punzóns do século XVIII.

No andar inferior, no antigo salón coñecido como *Grand Monnayage*, exponse unha alegoría da Fortuna que se restaurou para a reapertura do museo nesta última fase. Nas salas deste andar preséntase a historia do propio edificio do *Hôtel des Monnaies*, da fabricación de moeda francesa e da loita contra a falsificación.

Parte do tesouro do galeón holandés *Slot Ter Hooge* (século XVII), da colección histórica do **Museo da *Monnaie de Paris***
As funcións e os usos do diñeiro son o centro de atención das seguintes salas do museo: obxectos relacionados coa regalía, o cambio, a contaxe, a tesaurización ou acumulación, etc. Expóñense tamén nesta sala obxectos paralelos á moeda que se utilizaron nalgunha época coa súa mesma función: panos, cunchas de caurí, ladrillos de té, diñeiro africano premonetal como o kissi (barriñas de ferro) ou o mitako (fíos ou aros de cobre ou latón), etc.

Outra das salas está dedicada enteiramente á numismática.

O derradeiro espazo da exposición coñécese como sala dos tesouros, onde se expoñen diversos achados numismáticos, como o do galeón holandés *Slot Ter Hooge* (século XVII), e se explican máis polo miúdo o da rúa Mouffetard de París e o de Huế, en Vietnam.

Galería de imaxes
-----------------

A seguir, preséntase unha escolla de pezas expostas no Museo da *Monnaie de Paris*.

* Pintura de François Lemaire (1620-1688). Jean Varin (xefe de gravadores da Monnaie de Paris) amósalle unha moeda antiga a Lois XIV.Pintura de François Lemaire (1620-1688). Jean Varin (xefe de gravadores da *Monnaie de Paris*) amósalle unha moeda antiga a Lois XIV.
* Óleo de Pierre-Antoine Demachy (1783). Vista do Sena co Hôtel des Monnaies á dereita.Óleo de Pierre-Antoine Demachy (1783). Vista do Sena co *Hôtel des Monnaies* á dereita.
* Estatero de Filipo II de Macedonia.Estatero de Filipo II de Macedonia.
* Sestercio de Nerón cuñado na ceca de Lugdunum ca. 60 a. de C.Sestercio de Nerón cuñado na ceca de *Lugdunum* ca. 60 a. de C.
* Moeda de prata de Henrique III, cuñada en París en 1775.Moeda de prata de Henrique III, cuñada en París en 1775.
* luís cuñado en París en 1640.luís cuñado en París en 1640.
* Napoleón de prata de 5 francos a nome de Napoleón I como primeiro cónsul, cuñado en París no ano XI (1802-1803).Napoleón de prata de 5 francos a nome de Napoleón I como primeiro cónsul, cuñado en París no ano XI (1802-1803).
* Billete de 10 libras de 1720.Billete de 10 libras de 1720.
* Medalla renacentista atribuída a Jean Gauvain (activo 1501-1547).Medalla renacentista atribuída a Jean Gauvain (activo 1501-1547).

Notas
-----

1. ↑  "Le comité Exécutif. *Monnaie de Paris*".
2. ↑  "Musée du 11 Conti - Monnaie de Paris Arquivado 19 de novembro de 2018 en Wayback Machine.". En *Monument Tracker*.
3. ↑  "Musée du 11 Conti Arquivado 21 de outubro de 2019 en Wayback Machine.". *Monnaie de Paris*.
4. ↑  "Jean-Baptiste Collin, comte de Sussy Arquivado 19 de novembro de 2018 en Wayback Machine.". Na web do *Cercle de Réflexion Douanière Collin de Sussy*. Cita como fonte: Barbier, J-P. *Collin de Sussy.* En *Horizons d'Argonne*. Nº 84. 2007.
5. ↑  "La Monnaie de Paris achève sa MétaLmorphose". En *Le Parisien*. 2 de maio de 2017.
6. ↑  "Ouverture du Musée de la Monnaie de Paris: Le 11 Conti". En *Sortir a Paris*.
7. ↑  Guédot, V. "Ré-ouverture du 11 Conti - Monnaie de Paris le 30 septembre 2017". En *France Inter*. 11 de setembro de 2017.
8. ↑  "Collections patrimoniales". *Monnaie de Paris*.
9. ↑  "Plan du Musée du 11 Conti Arquivado 21 de outubro de 2019 en Wayback Machine.". *Monnaie de Paris*.
10. ↑  Entradas "mitako", "caurí" e "ladrillo de té." En *Alfaro Asins, C. et al. (2009)*
11. ↑  "Trésor du Slot Ter Hooge". *Monnaie de Paris*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Museo da Monnaie de Paris*** |

### Outros artigos

* Lista de museos numismáticos
* Monnaie de Paris
* Hôtel des Monnaies

### Bibliografía

* Alfaro Asins, C. et al. *Diccionario de numismática*. Ministerio de Cultura. Madrid, 2009. ISBN 978-84-8181-405-7

### Ligazóns externas

* Espazo web do Museo da Monnaie de Paris Arquivado 21 de outubro de 2019 en Wayback Machine.
* Vídeo: "Visite guidée du (nouveau) musée de la Monnaie de Paris, le 11 Conti"
* Vídeo: "Le Musée du 11 Conti (Hôtel de la Monnaie de Paris)"
* Vídeo: "Découvrez le Musée du 11 Conti - Monnaie de Paris"

| * v
* c
* e
Museos numismáticos |
| --- |
| Europa | 
* Colección Real de Moedas e Medallas de Dinamarca
* Departamento de Moedas e Medallas do Museo Británico
* *Gabinet Numismàtic de Catalunya*
* Gabinete de Medallas da Biblioteca Nacional de Francia
* Gabinete de Medallas da Biblioteca Real de Bélxica
* Gabinete de Medallas do Museo de Belas Artes de Lión
* Gabinete de Moeda Oriental de Jena
* Gabinete Numismático da Casa da Moeda de Polonia
* Gabinete Numismático da Universidade de Uppsala
* Gabinete Numismático de Berlín
* Gabinete Numismático de Dresden
* Gabinete Numismático de Oslo
* Gabinete Numismático do Porto
* Museo Arqueolóxico Nacional de España
* Museo Ashmolean
* Museo Casa de la Moneda (Madrid)
* Museo da Ceca de Roma
* Museo da *Monnaie de Paris*
* Museo de Moedas e Medallas de Xoán Paulo II
* Museo de Moedas e Medallas Joseph Puig
* Museo da Real Casa da Moeda de Segovia
* Museo da Sociedade Portuguesa de Numismática
* Museo de Papel Moeda do Banco Xónico
* Museo de Selos e Moedas de Mónaco
* Museo do Banco Nacional de Bélxica
* Museo do Diñeiro de Feodosia
* Museo do Diñeiro de Zürich
* Museo do Diñeiro do Banco Central de Montenegro
* Museo Filatélico e Numismático da Cidade do Vaticano
* Museo Fitzwilliam
* Museo Monetario Cantonal de Lausana
* Museo Numismático de Atenas
* Museo Numismático de Lobios
* Gabinete Numismático de Viena
* Museo de Pontevedra

 |
| América | 
* *Chase Manhattan Money Museum*
* Colección Numismática Nacional dos EEUU
* Museo da *American Numismatic Association*
* Museo da *American Numismatic Society*
* Museo da Casa da Moeda da República Arxentina
* Museo da Sociedade Numismática Brasileira
* Museo das Finanzas dos Estados Unidos
* Museo do Banco do Canadá
* Museo Histórico e Numismático Héctor Carlos Janson
* Museo Historico e Numismatico Jose Evaristo Uriburu
* Museo Numismático de Aruba (pechado)
* Museo Numismático do Banco Central de Chile
* Museo Numismático do Banco Central de Ecuador
* Museo Numismático do Banco Central de Honduras
* Museo Numismático Rigoberto Borjas

 |
| Asia | 
* Museo da Moeda do Banco do Xapón
* Museo Monetario do Banco da Reserva da India
* Museo Numismático da China

 |
| Véxase tamén | 
* Asociacións numismáticas
* Casas de moeda
* Coleccionismo de moedas

 |